Bella ca bella sì

Bella ca bella sî è na canzona napulitana, scritta e musecata da Armando Gill. 'A cantaje Sergio Bruni.

 'E pparole 
Mme só’ scetato a ll’alba stammatina
e aggiu menato ‘a rezza ‘mmiez’ô mare…
A na fenesta steva Carulina
e mme guardava cu chill’uocchie chiare…
‘Ncantato pe’ guardá chella sirena
aggiu perduto a mare ‘a rezza chiena…

Bella, ca bella si’,
chi te pò maje scurdá!
Si st’uocchie doce mme fanno murí,
só’ pure ‘a luce ca mme fa campá…

‘A cchiù ‘e nu mese tengo, ‘int’a stu core,
‘nchiuvate ll’uocchie suoje turchine e doce…
E i’ ca nun aggio maje saputo ‘ammore
mo stó’ perdenno ‘a pace, ‘o suonno e ‘a voce…
E mme ne fa jettá lácreme amare…
pe’ quanta stelle ‘ncielo e ‘a rena a mare…

Bella, ca bella si’,
chi te pò maje scurdá…

Mm’ha ditto mamma: “Abbada, statte attiento…
e nun te ce ‘ncaná, ch’è senza core…
Chell’è na vela: avota commo viento:
Nce sta chiagnenno cchiù ‘e nu piscatore!”
Ma senza ll’uocchie belle ‘e Carulina,
i’ che nce campo a fá pe’ ‘sta marina?

Bella, ca bella si’,
chi te pò maje scurdá…

Categurìa:'E canzone napulitane